Pro14: Cheetahs en Kings vir die wolwe gegooiDie vertonings van die Cheetahs en Southern Kings in die eerste ronde van die Pro14-rugbyreeks is nie goeie leesstof op ʼn Sondagoggend nie. Albei een wedstryd gespeel, albei verloor; 29 punte vir, 99 teen; slegs vier drieë gedruk, maar 14 afgestaan. Maar dit is geen verassing nie dat die Cheetahs Vrydagaand in Ulster met 42-19 deur Ulster geklop is, en die Kings Saterdag met 57-10 deur die Walliese Scarletts afgeransel is nie. Albei spanne is laaste in hul onderskeie afdelings, glad nie die begin waarop daar gehoop is nie. Ja, daar moet nog baie water in die see loop, want die reeks eindig eers aanstaande jaar in Mei. Al die oorsese spanne moet nog draaie in Suid-Afrika kom maak wanneer die skoen aan die ander voet sal wees, maar die verwagtinge wat geskep is, was gans te hoog. Jinne mense, die twee spanne is juis van hul Superrugbystatus gestroop omdat hulle nie die mas kon opkom nie. Hoe kon die organiseerders en die ringkoppe dan verwag het dat hulle so vroeg ʼn duik teen van die beste Europese spanne sou maak? Hulle kon nog nie behoorlik vir die nuwe aanslag en Europese toestande voorberei nie, hul reisreëlings het weens onvoorsiene omstandighede veel te wense oorgelaat, want hoe kan ʼn mens van ʼn span verwag om eers op die Woensdag voltallig te wees vir ʼn wedstryd op ʼn Vrydagaand, wanneer hulle reeds die Maandagoggend uit Bloemfontein vertrek het? Boonop het al die Europese spanne die afgelope jaar met rasse skrede vooruitgegaan weens die invloed van Nieu-Seelandse afrigters en ʼn rits Suid-Afrikaanse en Nieu-Seelandse spelers. Hul verdediging is prima, hul besluitneming en ondersteuning is eersteklas en wanneer hulle moet afrond, word dit gedoen. Dit kan, en sal sekerlik vorentoe beter gaan, maar Munster staan nou vierkant in die Cheetahs se pad en Connacht wag op die Kings. Hopelik nie, maar ek verwag nog sooibrand.